open-index/open-wikipedia-markdown huggingface dataset:
פוליטיקה של אורוגוואי

ממוזער|טקסט=ארמון המחוקקים (ספרדית: Palacio Legislativo) של אורוגוואי, המשמש את הרשות המחוקקת של אורוגוואי,  הידועה גם בשם בית המחוקקים המאוחד של אורוגוואי|ארמון המחוקקים (ספרדית: Palacio Legislativo) של אורוגוואי, המשמש את הרשות המחוקקת של אורוגוואי, הידועה גם בשם בית המחוקקים המאוחד של אורוגוואי
**[[אורוגוואי]]** היא רפובליקה נשיאותית בה מתקיימות בחירות ייצוגיות, נשיא אורוגוואי הוא גם ראש המדינה וגם ראש הממשלה. באורווגאי מתקיימת מערכת פוליטית רב מפלגתית. הנשיא הוא ראש הרשות המבצעת, בית המחוקקים המאוחד של אורוגוואי הוא הרשות המחוקקת. הרשות השופטת מופרדת לחלוטין משתי הרשויות האחרות.

מסורתית, שתי מפלגות גדולות, מפלגת הקולוראדו (המפלגה האדומה, הליברלית יותר) ומפלגת הבלנקו (המפלגה הלבנה, השמרנית יותר), נאבקו מאז עצמאותה של אורוגוואי על השלטון, ומחליפות ביניהן תפקידים בין קואליציה לאופוזיציה. בבחירות ב-2004 תפסה את השלטון, לרבות רוב בשני בתי המחוקקים וכן את עמדת הנשיא, קואליציה של מפלגות שמאל שונות: דמוקרטים נוצרים, סוציאליסטים, סוציאל-דמוקרטים וקומוניסטים. בבחירות פופולריות טאבארה ואסקס נבחר להיות נשיא אורוגוואי.

## חוקה

באורוגוואי אושררה חוקה ראשונה ב-1830, לאחר מלחמה בת שלוש שנים שבה אורוגוואי וארגנטינה נלחמו יחדיו כפדרציה משותפת. עם תמיכה של בריטניה נחתם ב-1828 הסכם מונטווידאו שבו ברזיל וארגנטינה הכירו בזכותה של אורוגוואי לעצמאות. הסכם זה הניח את היסודות למדינה וחוקה אורוגוואיים. ב-1966 נעשו ניסיונות לשנות את החוקה שהובילו לקבלה של חוקה חדשה לחלוטין ב-1967. חוקה חדשה אחרת שהוצעה ב-1980 תחת הפיכה צבאית נדחתה על הסף על ידי כלל אזורי ההצבעה.

## הרשות המבצעת

החוקה האורוגוואית שהתקבלה ב-1967 יצרה נשיאות חזקה במיוחד, בעלת איזון חזק בין חוק למשפט. הנשיא, אשר מתפקד גם כראש מדינה וגם כראש הממשלה, נבחר בבחירות כלליות לקדנציה של חמש שנים, עם סגן נשיא אשר נבחר באותו מעמד וההצבעה אליהם היא משותפת. שלושה עשר שרים עומדים בראש משרדים ממשלתיים שונים ממונים על ידי הנשיא ומהווים הלכה למעשה את הקבינט של המדינה.

## הרשות המחוקקת
האספה הכללית מונה דה פקטו שני בתי נבחרים. בית הסגנים המונה 99 חברים הנבחרים בבחירות כלליות-יחסיות לקדנציה של חמש שנים. הסנאט אשר יש בו 31 חברים. 30 אשר נבחרים בבחירות כלליות-יחסיות וסגן הנשיא אשר עומד בראשו.

## הרשות השופטת

באורוגוואי מספר ערכאות משפט, הגבוהה שבהם היא בית המשפט העליון. שופטי העליון נבחרים לקדנציה בת 10 שנים על ידי האספה הכללית. מתחת לבית המשפט העליון ישנם בתי משפט מחוזיים ומקומיים כמו גם שופטים לתביעות קטנות. כמו כן קיימים מערכות משפט מקצועיות כגון צבאית, ניהולית וכדומה.

## דמוקרטיה ישירה

החוקה האורוגוואית מאפשרת לכל אזרח לקרוא תיגר לכל חוק שהאסיפה הכללית מקבלת על ידי משאל עם, או להציע שינוי לחוקה גם כן על ידי רפרנדום.

## קישורים חיצוניים

* אורוגוואי פורטל השירותים והמידע הממשלתי
* 

*
Can You Feel the Love Tonight

**Can You Feel the Love Tonight** (בתרגום העברי נקרא "**אהבה יש באוויר**") הוא שיר מתוך סרט האנימציה "מלך האריות" של חברת וולט דיסני. השיר הולחן על ידי אלטון ג'ון למילותיו של טים רייס. לאחר צאת הסרט לאקרנים נחל השיר הצלחה, והצליח להגיע למקום ה־14 במצעד הסינגלים הבריטי, ולמקום הרביעי במצעד בילבורד הוט 100.

## הצלחת השיר
השיר, שהושר בסרט בשתי גרסאות — האחת במהלך הסרט (בסצנה בה נפגש סימבה עם נלה) על ידי מדובבי הדמויות של סימבה, נלה, טימון ופומבה והשנייה בכתוביות הסיום על ידי אלטון ג'ון, זכה בפרס גלובוס הזהב לשנת 1994 בקטגוריה "השיר הטוב ביותר" ובפרס האוסקר באותה הקטגוריה.
כמו כן, זכה אלטון ג'ון בזכות השיר בפרס גראמי בקטגוריית ביצוע השיר הטוב ביותר.

בשנת 2003 גרסת רמיקס של השיר בביצוע אלטון ג'ון נכללה במהדורה המיוחדת של פסקול הסרט.

## שילוב השיר בסרט
השיר לא היה אמור להיות חלק מהסרט, ורק התעקשותו הנחרצת של ג'ון היא שגרמה לשילובו.

במקור תוכנן כי את השיר יבצעו טימון ופומבה בלבד ובכך יעניקו לו נופך ציני. ג'ון לא אהב את האופן הקומי של גרסה זו. הוא הצהיר כי השיר נועד להמשיך את "המסורת של דיסני של שירי אהבה גדולים", וכי הוא יכול "לבטא את רגשות האריות זה לזה בצורה טובה בהרבה מהדיאלוג".

התוצאה הסופית הייתה שהשיר הושר בעיקר על ידי קול מחוץ למסך (Kristle Edwards) עם שורות קצרות של סימבה (Joseph Williams) ונאלה (Sally Dworsky) וחלקי ההתחלה והסיום של טימון (Nathan Lane) ופומבה (Ernie Sabella]).
מפיק הסרט ושני במאיו הגדירו את השיר כ"בעל ההיסטוריה המגוונת ביותר מכל שירי הסרט".

## גרסאות בינלאומיות
עם צאת הסרט לראשונה ב-1994 יצאו 28 גרסאות ברחבי העולם, כולל גרסה בשפת זולו בדרום אפריקה. זהו הדיבוב היחיד שיצר דיסני לשפת זולו והיחיד בשפה אפריקנית כלשהי פרט לערבית.

במהלך השנים גדל מספר הגרסאות ל-45 גרסאות רשמיות, אליהן נוספו כמה גרסאות לא רשמיות על ידי תחנות טלוויזיה ואולפנים מקומיים בשפות המקומיות: ערבית, ארמנית, גרמנית אוסטרית, Crimean Tatar, קברדית ונוגאי.

## מיקומי שיא

## קישורים חיצוניים

* 

## הערות שוליים

קטגוריה:שירי אלטון ג'ון
קטגוריה:שירי מלך האריות
קטגוריה:שירים באנגלית
קטגוריה:שירים שנכתבו על ידי טים רייס
קטגוריה:שירי נושא: אהבה
קטגוריה:בלדות משנות ה-1990
קטגוריה:בלדות פופ
קטגוריה:סינגלים שהגיעו למקום הראשון במצעד הסינגלים של RPM
קטגוריה:סינגלים שהגיעו למקום הראשון במצעד הסינגלים של SNEP
קטגוריה:זוכי אוסקר: השיר המקורי הטוב
קטגוריה:זוכי פרס גלובוס הזהב – השיר המקורי הטוב
קטגוריה:זוכי פרס גראמי לביצוע הפופ הווקאלי הטוב ביותר של גבר
קטגוריה:סינגלים בהוצאת הוליווד רקורדס
קטגוריה:סינגלים בהוצאת וולט דיסני רקורדס
קטגוריה:סינגלים בהוצאת מרקורי רקורדס
פורסט לודג'

**פוֹרֶסְט לוֹדְג**' (באנגלית: **Forest Lodge**, תרגום מילולי **בקתת יער**) הוא פרוור בסידני, המנוהל על ידי עיריית סידני (The City of Sydney).

## גאוגרפיה
פורסט לודג' הוא פרוור קטן הממוקם כ-4 ק"מ דרום-מערבית למרכז העסקים הראשי של סידני. הוא דחוק בין הגליב ממזרח, אננדייל ממערב, ביסנטניאל פארק מצפון ואוניברסיטת סידני בדרלינגטון מדרום.

## היסטוריה
פורסט לודג' נקרא על שם בית האחוזה שבנה אמברוס פוס (Ambrose Foss) בשנת 1836. בית אחוזה זה עמד על תלו עד הריסתו המתוכננת ב-1912. אזור האחוזה התרחב וכלל מספר שכונות של בתי מגורים בסגנון ויקטוריאני, והיווה אזור מגורים זול יותר מאננדייל וגליב הסמוכים, שעברו פיתוח מואץ עוד במאה ה-19 על ידי יזמים מקומיים. בפתח המאה ה-21 נחשב פורסט לודג' לאחד הפרוורים השקטים באזור סידני, לאחר שפיתוח האזורים סביבו יצר רצף עירוני שהותיר לו שטח קטן יחסית.

## תרבות
מרכזו של פורסט לודג', בהצטלבות רחובות רוס וג'ון, כולל כמה פאבים ובתי קפה שמשרתים את קהל הסטודנטים של האוניברסיטאות הסמוכות, אוניברסיטת סידני בדרום ואוניברסיטת הטכנולוגיה של סידני (UTS) במזרח. מרכז השלום ולימודי יישוב סכסוכים, מבנייני הקמפוס של אוניברסיטת סידני, ממוקם בפרוור. בצפונו של הפרוור ממוקם ביסנטניאל פארק (פארק לציון 200 שנה להתיישבות המערבית באוסטרליה) המהווה ריאה ירוקה ואזור קיט ומשחק לאזור העירוני.

## קישורים חיצוניים

* פורסט לודג' באתר "Dictionary of Sydney"

## הערות שוליים

קטגוריה:פרוורי סידני
אד מקמהון

**אדוארד ליאו פיטר "אד" מקמהון הבן** (באנגלית: ****, 6 במרץ 1923 - 23 ביוני 2009) היה קומיקאי, מנחה שעשועוני טלוויזיה, כרוז וידוען אמריקאי. בנוסף, כתב מקמהון ארבעה ספרים.

מקמהון שירת בחיל האוויר של ארצות הברית במהלך מלחמת קוריאה, ועוטר בזכות שירותו זה שש פעמים במדליית האוויר של ארצות הברית.

הוא החל את דרכו בטלוויזיה מיד עם שחרורו מהצבא, בתפקידו הידוע ביותר, ככרוז ושותפו להגשה של ג'וני קרסון בתוכניתו "The Tonight Show" החל משנת 1962. בתפקיד זה שימש עד שג'יי לנו החליף את קרסון ב-1992. מקמהון הגיש גם את תוכנית הכישרונות "Star Search" בין 1983 ל-1995 ואת התוכנית "TV's Bloopers & Practical Jokes" של רשת NBC (שעברה בהמשך ל-ABC), אותה הנחה עם דיק קלארק בין השנים 1982 ל-1986. בנוסף, הוא הנחה את הגרלת הלוטו הארצית.

מקמהון הגיש מדי שנה את המשדר המיוחד של ג'רי לואיס לרגל חג העבודה האמריקאי. הוא הופיע במספר פרסומות, הבולטת שבהן עבור הבירה באדווייזר. במהלך הקריירה שלו הופיע מקמהון בכמה סרטי קולנוע בתפקיד משנה, ועל-פי העיתון "Entertainment Weekly" הוא נחשב לאחד משחקני המשנה הטובים ביותר בכל הזמנים.

ב-2002 זכה לפרסום נרחב לאחר שהגיש תביעת ענק נגד חברת הביטוח שלו, בטענה שהוא ואשתו ואנשים נוספים חלו כתוצאה מעובש רעיל שגדל בביתו שבבוורלי הילס אחרי שיפוץ צינור מים. טענותיו אושרו ב-2003, והוא זכה לפיצויים בסך 7 מיליון דולר. מאוחר יותר עלה שמו שוב לכותרות, לאחר ששקע בחובות לבנקים, ואלה הוציאו צו עיקול על אחוזתו בלוס אנג'לס בשווי 4.5 מיליון דולר, אך המיליארדר דונלד טראמפ התגייס לעזרתו.

במרץ 2008 דווח שמקמהון סובל משבר בצווארו בשל נפילה שהתרחשה בשנת 2007. בפברואר 2009 הוא אושפז בבית החולים לצורך טיפול בדלקת ריאות, אך שמועות טענו כי חלה בסרטן העצם. ב-23 ביוני 2009 נפטר. סוכנו של מקמהון לא פירט את סיבת מותו.

מקמהון השאיר אחריו אישה, פמלה, שלושה בנים ושלוש בנות.

## ספרים

* **Ed McMahon's Barside Companion** (World Publishing Company, Copyright 1969 by Parthenon Productions, Inc.), Library of Congress #70-94527.
* **For Laughing Out Loud: My Life and Good Times** (Warner Books, 1998), (נכתב במשותף עם דייוויד פישר).
* **Here's Johnny! My Memories of Johnny Carson, The Tonight Show, and 46 Years of Friendship** (Berkley Publishing Group - Penguin Group (USA, Inc.), 2005).
* **When Television Was Young** (2007).


## קישורים חיצוניים

* 
* 

## הערות שוליים

קטגוריה:אמריקאים ילידי מישיגן
קטגוריה:דטרויט: אישים
קטגוריה:ערכים שבהם תבנית בריטניקה אינה מתאימה
קטגוריה:בוגרי בוסטון קולג'
קטגוריה:בוגרי האוניברסיטה הקתולית של אמריקה
קטגוריה:קומיקאים אמריקאים
קטגוריה:מנחי טלוויזיה אמריקאים
קטגוריה:שדרני רדיו וטלוויזיה אמריקאים
קטגוריה:קצינים אמריקאים במלחמת העולם השנייה
קטגוריה:טייסי חיל האוויר של ארצות הברית
קטגוריה:מעוטרי מדליית האוויר
קטגוריה:זוכי פרס פטל הזהב: שחקנים
קטגוריה:אישים שהונצחו בשדרת הכוכבים של הוליווד: טלוויזיה
קטגוריה:אמריקאים ממוצא אירי
קטגוריה:אמריקאים שנולדו ב-1923
קטגוריה:אמריקאים שנפטרו ב-2009
האזרח י.

**האזרח י.** הוא ספר סאטירה שבו קובץ מכתבים שכתב עפר קניספל. הספר יצא לאור לראשונה בשנת 2001.

קניספל קיבץ בספר עשרות מכתבים ששלח לידוענים, פוליטיקאים, חברות ממשלתיות ומסחריות בשם הדמות הפיקטיבית יואל קרני, ואת התשובות שקיבל למכתביו. במכתבים אלה מתלונן קרני על דברים קטנוניים, מציע הצעות מופרכות או מפנה שאלות ובקשות הזויות אך משעשעות, ובחזרה, הוא מקבל מכתבי תגובה מופרכים והזויים לא פחות.

הספר מציג גמלאי שלרשותו זמן פנוי רב ושתחביבו הוא הטרדת הרשויות וחברות בישראל, ואת התשובות המתקבלות - מחד, מכתבים שבלוניים ממשרדי שירות לקוחות שעשויים להעיד לעיתים על חוסר תשומת לב מצד החברות לתוכן הפנייה ותשובות הניתנות באיחור רב, ומאידך, מכתבים המעידים על מתן תשומת לב רבה מצד הגורם המשיב, מבלי שהתעוררה אצלו השתוממות כלל נוכח תוכן המכתב של האזרח.
את הספר חותם עמוד, ובו תמונת המוצרים, הזיכויים ושוברי הקנייה שקיבל כצרופה למכתבי התגובה שקיבל.

## דוגמאות
* קרני פונה לתיאטרון הקאמרי בבקשה לקיים דקת דומייה לזכר אשתו המנוחה
* קרני פונה ליצרנית בגדי ים על מנת שתאפשר לרעייתו (הזקנה) להופיע כדוגמנית בתצוגת אופנה
* קרני פונה למוזיאון ישראל בבקשה לשכור למספר ימים פסל של רודן
* קרני פונה לבית ביאליק בבקשה ללון לילה אחד בביתו של המשורר
* קרני פונה לפנינה רוזנבלום בבקשה לייצר בושם לגברים בריח דלק אוקטן 95
* קרני פונה לבית בן-גוריון ומציע להם לשמר תפוח אדמה שקנה, שדומה לראש הממשלה דוד בן-גוריון
* קרני פונה למשטרת ישראל בבקשה לשכור מהם שוטר כדי להפחיד את נכדו שלא אוכל צהריים יפה

## קישורים חיצוניים
* האזרח י' באתר ynet
* 
* על האזרח י', באתר הוצאת עם עובד

קטגוריה:ספרים ישראליים
קטגוריה:ספרים בעברית
קטגוריה:ספרי 2001
קטגוריה:ספרי הוצאת עם עובד
קטגוריה:ספרי סאטירה
בן-מאיר

**בן מאיר** – שם משפחה יהודי עברי. משמעותו **בנו של מאיר**.

קטגוריה:שמות משפחה
קטגוריה:שמות משפחה עבריים
קטגוריה:שמות משפחה פטרונימיים
קטגוריה:שמות משפחה המבוססים על השם מאיר
אל-מסתמסכ

**אל-מסתמסכ באללה** (מילולית: הדבק בעקשנות באל), אבו אל-צבר יעקוב בן אל-מתוכל עלא אללה השלישי (בערבית: **المستمسك بالله, ابو الصبر يعقوب بن المتوكل على الله الثالث**) היה הח'ליף העבאסי הסמלי שמשל בקהיר תחת חסות הממלוכים בין השנים 1498-1509 ובשנית למספר חודשים בשנת 1516. כהונתו מסמלת את שלהי בית עבאס בקהיר, ואת נפילתם של הממלוכים נותני חסותם. 

אל-מסתמסכ באללה קרוי על שמו של מוחמד "אל-מסתמסכ" בן אל-חאכם הראשון, אשר יועד לח'ליפות אך נפטר טרם זמנו (1300 לערך). אל-מסתמסכ עלה לשלטון בשנת 1498 לאחר פטירתו של אביו אל-מתוכל השלישי. הוא שלט כ-11 שנים עד שוויתר על שלטונו למען בנו מוחמד אל-מתוכל הרביעי. לאחר מפלת הממלוכים בראשות הסולטאן קנסוה ע'ורי בקרב מרג' דאבק באוגוסט 1516 ונפילת הסולטאן בשדה הקרב, התרחשה הפיכת חצר שהשיבה את אל-מסתמסכ לשלטון לזמן קצר עד שהפיכת נגד השיבה את בנו אל-מתוכל הרביעי לשלטון לעת קצרה. אך הדבר לא הועיל, והכוחות העות'מאניים של סלים הראשון סגרו על קהיר, כבשוה והדיחו את אל-מתוכל הרביעי מכהונתו. לאחר הכיבוש הוגלה אל-מסתמסכ יחד עם בנו ויתר בני עבאס אל איסטנבול ומת שם בשנת 1521. בנו האריך ימים אחריו ונפטר ב-1543.

קטגוריה:בית עבאס
קטגוריה:נפטרים ב-1521
השריר פושט האצבעות

**השריר פושט האצבעות** (TA: Musculus extensor digitorum) הוא אחד השרירים השטחיים במדור האחורי של האמה. הוא פועל לפשיטת (יישור) ארבע אצבעות כף היד (ללא האגודל) ומסייע בפשיטת שורש כף היד.

## תיאור
תחילתו של השריר פושט האצבעות הוא בעילית העלי הצידית של עצם הזרוע, באזור המרפק.

חלקו המרוחק של השריר מתפצל לארבעה גידים, הנכנסים לכף היד ונאחזים בחלק האחורי של האצבעות. בין הגידים בכף היד, בעיקר התיכונים שבהם (לאצבעות השלישית, הרביעית והחמישית), קיימים חיבורים. חלק מהגידים שבאצבעות מהווה חלק ממערכת מורכבת של רצועות ומפרקים שבין העצמות המרכיבות את האצבעות (הגלילים). נקשר גם לשריר פושט הזרת.

## עצבוב
השריר פושט האצבעות מעוצב על ידי שורשי העצב הצוואריים השביעי והשמיני (C7,C8), דרך העצב הבין גרמי האחורי, ענף של עצב החישור.

## קישורים חיצוניים

אצבעות, פושט
א-דהריה

**אַ-דַּהְרִיַּה** (בערבית: **الدهرية**) היא אחת האסכולות הקדומות באסלאם שדחתה את הקיום הנצחי ואת העונש או הגמול בעולם הבא. חסידי הדהריה דגלו במימושם של דחפים ותאוות, משום שסברו שאין לאדם חיים אחרי המוות ואין הוא נושא בדין על מעשיו על האדמה. לפיכך, לא הקפידו חסידי התנועה במילוי המצוות הדתיות, כמו גם המצוות החברתיות של מתן צדקה וסעד לנזקקים. בספרות ההלכתית האסלאמית הדהריה זוכים ליחס רע ככופרים שהתנכרו לבורא, ואשר שוללים את איומיו. בסורת אל-ג'את'יה בקוראן מוזכרת תפישה דומה לזו של הדהריה:

חסידי הדהריה דגלו בטענה שהזמן הוא ללא ראשית או סוף ושמהלכו הוא הכוח המשמעותי ביותר המעצב את החיים על פני האדמה. הם דחו את קיומו של בורא, וטענו שהעולם כפי שהוא עומד כיום הוא תוצר מקרי. אל-ג'אחז, המלומד האסלאמי שנפטר בקהיר בשנת 1325 כתב עליהם בספרו ש"הדהרי לא מבחין בין אדם לחיה. דבר רע הוא העומד בינו ובין מימוש מאוויו. כל דבר הנוגע לו סובב את השאלה אם הוא גורם לו עונג או כאב. הדבר היחיד שטוב לדעתו הוא הדבר שמביא לו תועלת, אף אם יעלה לאלף אנשים בחייהם שלהם" מנגד, מציין אל-ג'אחז את מגמותיהם הרציונליסטיות שהתבטאו בדחיית אמונות טפלות, האמונה במלאכים ובשדים, ופקפוק באפקטיביות של קסם וקריאת חלומות. המלומד והתיאוסוף אל-ע'זאלי (מת 1111) ייחס את שורשיהם לפילוסופיה היוונית, ובעיקר למחשבה בה הגורסת כי בעוד קיים בורא, הרי שלנשמה אין קיום נצחי. 

לדהריה הייתה השפעה מסוימת על היהדות, ורב סעדיה גאון נלחם לבלום את התרחבות מעגל חסידיה בקרב יהודי בבל. בפירושו לספר היצירה, הוא מטיל דופי באמונתם בקיומו הנצחי של העולם. עוד הוא מגנה את אמונתם רק בדברים שניתן לתפוש באמצעות החושים האנושיים. הוא תרגם את ההתייחסות ל"אורח עולם" בספר איוב כהתייחסות לדהריה.

## ראו גם
* אתאיזם

## לקריאה נוספת

* Gibb (Ed.), "Dahriya", **Shorter Encyclopedia of Islam**, Leiden: Brill, 1961, pp. 67-69.
* Mansour Shaki, Daniel Gimaret, "DAHRĪ", **Encyclopædia Iranica**, Vol. VI, Fasc. 6, pp. 587-590
*I. Goldziher and A.M. Goichon, "Dahriyya", **Encyclopaedia of Islam New Edition Online** (EI-2 English)
* Patricia Crone, **The Qurʾānic Pagans and Related Matters: Collected Studies in Three Volumes**, BRILL, 2016, volume 1, chapter 6: The Qur'anic *Mushrikun* and Resurrection (Part II)



## הערות שוליים

קטגוריה:פלגים באסלאם
השריר פושט הזרת

**השריר פושט הזרת** (TA: Musculus extensor digiti minimi) הוא אחד השרירים השטחיים שבמדור האחורי של האמה. בעת כיווצו השריר פושט (מיישר) את הזרת.

## תיאור
תחילתו של השריר פושט הזרת בעילית העלי הצידית של עצם הזרוע באזור המרפק. השריר נכנס לכף היד בנפרד מגידי השריר פושט האצבעות ומתפצל לשנים. אחד הפיצולים נאחז בגיד השריר פושט האצבעות והשני נאחז ישירות בחלק האחורי של מערכת הרצועות של הזרת.

## עצבוב
השריר פושט הזרת מעוצב על ידי שורשי העצב הצוואריים השביעי והשמיני (C7,C8) דרך העצב הבין גרמי האחורי, ענף של עצב החישור.

250px|ממוזער|ימין|מבט אחורי על כף יד שמאל

## קישורים חיצוניים

זרת, פושט
ראש לימבו

**רָאש לימבו** (באנגלית: **Rush Limbaugh**; 12 בינואר 1951 – 17 בפברואר 2021) היה שדרן רדיו ופובליציסט אמריקאי, זוכה העיטור האזרחי הגבוה ביותר בארצות הברית, מדליית החירות הנשיאותית. לימבו היה דמות מוכרת ובעל השפעה על תנועת הימין השמרני בארצות הברית. תוכנית הרדיו שלו הייתה בעלת מספר המאזינים הגדול ביותר בארצות הברית.

בשנת 2001 הודיע לימבו כי הוא איבד את שמיעתו, ולאחר מכן החל להסתייע בשתל שבלולי. בשנת 2014 הושתל שתל שבלולי נוסף וחל שיפור בשמיעתו.

## קריירה
לימבו החל לעבוד כשדרן רדיו ב-1984 בסקרמנטו, קליפורניה. תוכניתו הייתה ייחודית משום שלא כללה אורחים, אלא תוכן פוליטי שמרני בלבד. לאחר ארבע שנים בהן זכתה תוכניתו להצלחה הוא עבר לניו יורק, שם תוכניתו צברה פופולריות ברמה הארצית. בשנות ה-90 הוא החל להופיע בטלוויזיה וכתב מספר רבי-מכר. בסוף חייו היה דמות מוכרת בתקשורת ובפוליטיקה השמרנית האמריקאית. מעל 13 מיליון האזינו לתוכניתו בכל שבוע, והוא היה חתום על חוזה בשווי מאות מיליוני דולרים.

דמויות בולטות שהתארחו בתוכניתו הם ג'ורג' בוש האב וג'ורג' בוש הבן (בזמן כהונתם כנשיאי ארצות הברית), קולין פאוול, דיק צ'ייני, ארנולד שוורצנגר, דונלד רמספלד, קונדוליזה רייס ושרה פיילין.

לימבו היה ידוע באהדתו לישראל, וב-1993 הוא ביקר בארץ. הוא נפגש עם חברי כנסת, עם אריאל שרון, בנימין נתניהו ועם ראש הממשלה, יצחק רבין. הוא ביקר גם בכותל המערבי, ביד ושם וברמת הגולן.

בינואר 2020 אובחן כחולה בסרטן הריאה על כך הודיע בתוכנית הרדיו שלו.

ב-4 בפברואר 2020 במעמד נאום מצב האומה, העניק לו הנשיא דונלד טראמפ את מדליית החירות הנשיאותית.

נפטר ממחלתו ב-17 בפברואר 2021 בגיל 70.

## השקפותיו
* טען שערוצי התקשורת העיקריים מוטים לצד ערכי המפלגה הדמוקרטית.
* קרא למפלגה הרפובליקנית לחזור לערכים שמרניים ולמתונים מבין חברי המפלגה לעזוב אותה.
* תמך בכלכלת שוק ובליברליזם כלכלי.
* תמך בהפעלת יד קשה במלחמה בטרור, ובפרט במאבקה של ישראל בטרור.
* התנגד למלחמה בהתחממות עולמית. סבר שעצם קיום התופעה מוטל בספק, קל וחומר אחריות האדם אליה. הוא האמין שמאחורי המלחמה בהתחממות העולמית עומדות כוונות פוליטיות נסתרות כמו הגדלת כוחה של הממשלה באמצעות העלאת המיסים וההוצאה הממשלתית, וכמו כן חבלה בשוק החופשי על ידי מתן יתרון לתאגידים מבוססים לעומת תאגידים מתפתחים. דעה זו הביע תוך תרעומת רבה לאחר התפוצצות פרשת אקלים-גייט.
* התנגד לפמיניזם ולהפלות מלאכותיות (ביקורת הפמיניזם הזאת גרמה לרָאש לטבוע בספרו "The way things ought to be" את המושג "פמינאציות" המהווה הלחם של המילים פמיניזם ונאציזם).
* התנגד בחריפות להגירה בלתי חוקית לארצות הברית.
* תמך בעונש מוות.

## ראו גם
* אנטי-פמיניזם

## קישורים חיצוניים

* 

* 
* 
* קטע מתוכנית טלוויזיה שהנחה ראש לימבו בו הוא מספר על ביקורו בישראל

## הערות שוליים

קטגוריה:אמריקאים ילידי מיזורי
קטגוריה:שדרני רדיו וטלוויזיה אמריקאים
קטגוריה:פובליציסטים אמריקאים
קטגוריה:מעוטרי מדליית החירות הנשיאותית
קטגוריה:אמריקאים שהופיעו ברשימת טיים 100
קטגוריה:אמריקאים שנפטרו מסרטן הריאה
קטגוריה:אמריקאים שנולדו ב-1951
קטגוריה:אמריקאים שנפטרו ב-2021
מריוס נכט

**מריוס נכט** (נולד ב-1962, רומניה) הוא יזם סדרתי, משקיע, איש עסקים, ומיליארדר ישראלי, ממייסדי חברת צ'ק פוינט ויו"ר החברה לשעבר.

## ראשית חייו
נכט נולד ברומניה הקומוניסטית להורים ניצולי השואה. בהיותו בן שלוש עלתה המשפחה לישראל והתגוררה באשקלון. נכט התגייס לצה"ל בשנת 1980 במסגרת המחזור השני של תוכנית תלפיות, והוא אחד מבוגריה הראשונים. סיים תואר ראשון בהצטיינות בפיזיקה ומתמטיקה באוניברסיטה העברית בירושלים בשנת 1983, ותואר שני בהנדסת חשמל ומערכות תקשורת מאוניברסיטת תל אביב ב-1987.

## יזמות עסקית
בשנת 1993 הקים נכט את חברת "צ'ק פוינט", יחד עם גיל שויד ושלמה קרמר. הם השיקו את הסטארטאפ הזעיר שלהם בהלוואה בסך 300,000 דולר בלבד. בהמשך בנו את צ'ק פוינט והפכו אותה לחברה הנסחרת בנאסד"ק, עם שווי שוק של 18 מיליארד דולר. נכט שימש בתפקידי ניהול שונים בצ'ק פוינט, בהם מו"פ, מוצר, מכירות, שיווק ותמיכה. במהלך שנת 2016 מכר נכט כ-5% ממניות צ'ק פוינט תמורת כ-800 מיליון דולר, ונותר עם 6.8% ממניות החברה. בשנת 2020 הוא פרש מתפקידו כיו"ר צ'ק פוינט, כדי להתמקד ביוזמות בתחום הבריאות ובחברות אחרות שהקים ומימן.

במהלך 2017 החל נכט במהלך להקמת בנק דיגיטלי חדש בישראל, שבין משקיעיו היזם אמנון שעשוע, ויו"ר הבנק המיועד הוא החשב הכללי לשעבר יהושע (שוקי) אורן. בספטמבר 2019 אישר בנק ישראל את הקמת הבנק. בשנת 2020 פרש נכט משותפותו בבנק הדיגיטלי ומכר את מניותיו לאמנון שעשוע.

נכט הוא מייסד ומשקיע עוגן של aMoon Funds, פלטפורמה המנהלת יותר מ-1.2 מיליארד דולר, ומשקיעה בטכנולוגיות בריאות. בנוסף משקיע נכט בחברות היי-טק רבות בתחומי מדעי החיים, הסייבר, הקיימות, האנרגיה והמעבדים.

בשנת 2021 הוערך הונו בכ-3.5 מיליארד דולר.

בשנת 2021 רכש נכט 8% ממניות קשת 12.

## פעילות ציבורית
פעילותו החברתית והפילנתרופית של נכט מתבצעת באמצעות הקרן המשפחתית "נכט יזמויות פילנתרופיות".

בשנת 2012 היה בין מקימי תנועת "עורו", במטרה להוביל להתעוררות אזרחית ולחיזוק הסולידריות החברתית. בסוף שנת 2013 התאחדה התנועה עם ארגון אג'נדה ו"השדרה" לארגון אנו עושים שינוי.

במהלך מגפת הקורונה השיקה קרן נכט שורה של יוזמות בתחומי הביטחון התזונתי, התרבות והמוזיקה. אחת היוזמות הידועות שבהן היא פרויקט צו השעה.

לאחר אסון הר מירון הודיעה משפחת נכט כי תעניק לכל אחת ממשפחות הנספים מענק בסך 18,000 ש"ח.

## חיים אישיים
מתגורר בתל אביב. אב לארבעה ילדים מאשתו הראשונה ענת אגמון. נישא בשנית לעו"ד ענבר אפק. באוקטובר 2022 פורסם שבני הזוג נפרדו.

כיום במערכת יחסים עם שני פרידן, גרושתו של אביב גפן. בחודש מאי 2024 מריוס ושני התארסו.

## קישורים חיצוניים
* 
* 
* 

## הערות שוליים

*
קטגוריה:ישראלים ילידי רומניה
קטגוריה:עולים בשנות ה-1960
קטגוריה:מייסדי חברות תוכנה ישראלים
קטגוריה:בוגרי תוכנית תלפיות
קטגוריה:בוגרי האוניברסיטה העברית בירושלים
קטגוריה:מיליארדרים ישראלים
קטגוריה:מייסדי חברות טכנולוגיה ישראלים
קטגוריה:מומחי אבטחת מידע ישראלים
קטגוריה:מהנדסים ישראלים
קטגוריה:אנשי עסקים ישראלים
קטגוריה:אשקלון: אישים
קטגוריה:בוגרי אוניברסיטת תל אביב: הנדסה
קטגוריה:בוגרי אוניברסיטת תל אביב: הנדסת חשמל
קטגוריה:ישראלים שנולדו ב-1962
עדי צמח

**עדי צמח** (9 במרץ 1935 – 21 במאי 2021) היה פילוסוף, מבקר וחוקר ספרות ישראלי, פרופסור באוניברסיטה העברית בירושלים. תחומי המחקר העיקריים שלו היו אסתטיקה, מטאפיזיקה, תורת ההכרה, פילוסופיה של הפסיכולוגיה ופילוסופיה של הלשון.

## ביוגרפיה
צמח נולד בירושלים בשנת 1935 לשמעון והלה צמח, רופאי שיניים במקצועם, אביו היה חבר מועצת העיר מטעם סיעת העובד הדתי. הוא גדל בשכונת כרם אברהם ולמד בבית הספר הדתי מעלה. בגיל 15 עבר לתיכון בית הכרם שם למד בכיתה אחת עם חיים גייפמן, מנחם ברינקר ויצחק ויץ. לצמח שני אחים, חרות צמח ומאיר.

בסיום לימודיו בתיכון החל ללמוד במסגרת העתודה האקדמית ספרות עברית ופילוסופיה באוניברסיטה העברית. כבר אז פרסם מאמרי ביקורת ספרותיים והרצה על נושאים ספרותיים. בסיום לימודיו התגייס ושירת כסמל תרבות בגולני. בתום שירותו הצבאי חזר לאוניברסיטה העברית ללימודי תואר שני ושב להרצות ולכתוב על נושאים ספרותיים. כן פורסמו באותה תקופה בעיתונות סיפורים קצרים שלו. אליעזר שביד כתב על שני סיפורים שלו:
:"הוא מצליח להוציא את הקורא מאדישות־משועממת לתגובה של רתיעה חזקה. ואם זאת הייתה כוונתו — הרי השיג אותה בשלמות. סיפוריו כתובים בחלקת לשון ובשליטה טכנית שאין לזלזל בה. אולם דווקא הם שמגבירים את הרתיעה: באיזו מידה של חוסר בושה מהלך אדם ערום בציבור כאילו היה לבוש מיטב בגדיו. אכן. דומה עליו, על הקורא, כי אין זו הצגת סטריפטיז רגילה, כי אם אמנות מיוחדת של התלבשות במערומים ועד כדי גינדור ראוותני - כדי שלא יוכר העירום מבעד לעירום המופגן".

לאחר מכן השלים דוקטורט באוניברסיטת ייל (1965). בסיום לימודיו חזר לישראל והחל ללמד במחלקה לפילוסופיה באוניברסיטה העברית. בשנת 1983 הועלה לדרגת פרופסור מן המניין והיה מופקד הקתדרה ע"ש אחד העם.
במקביל לעיסוקו בפילוסופיה פרסם סיפורים, מאמרים ומסות על ספרות עברית מימי הביניים ומן העת החדשה. כמו כן כתב שלושה ספרי מדע בדיוני ותרגם מאנגלית נוספים.

בשנת 2003 פרש מהחוג לפילוסופיה. ב-2005 לקה באירוע מוחי חמור.

בשנים 1961–1973 היה נשוי לפרופ' מינה צמח. בשנת 1981 נישא לתמי צמח, ד"ר לתקשורת באוניברסיטה העברית. ב-5 ביוני 1994, בית המשפט השלום בירושלים הוציא נגד עדי צמח צו הרחקה מביתו, זאת לאחר שאשתו התלוננה כי תקף אותה באלימות.

לצמח שלושה ילדים: אריאל צמח, שנולד מנישואיו למינה צמח, ומשמש מרצה בפקולטה למשפטים בקריה האקדמית אונו, ושני ילדים שנולדו לו מנישואיו לתמי צמח.

נפטר במאי 2021.

## חיבוריו

## קישורים חיצוניים

* כתבי עדי צמח בפרויקט בן יהודה.

* עדי צמח באתר הרשות למחקר ולפיתוח, האוניברסיטה העברית בירושלים
* 
* 
* 
* 
* עדי צמח, הערות לסיפור ה'חברה', באתר 'דעת'
* עדי צמח, זהות עצמית כיצירת אמנות, באתר 'הליקון'
* עדי צמח, ספרות כחינוך לדמוקרטיה, על הספר 'צדק פואטי' של מרתה נוסבאום, קתרסיס 3, אביב תשס"ה 2005
* , 
* אמיר שואן, דיברנו איתו על כל דבר שבעולם, עיתון תל אביב, 7 ביוני 2005
* 

## הערות שוליים

קטגוריה:פילוסופים של תורת ההכרה
קטגוריה:פילוסופים ישראלים
קטגוריה:אסתטיקנים
קטגוריה:סופרים ישראלים
קטגוריה:חוקרי ספרות ישראלים
קטגוריה:סגל האוניברסיטה העברית בירושלים: פילוסופיה
קטגוריה:בוגרי בית הספר היסודי מעלה (ירושלים)
קטגוריה:בוגרי התיכון ליד האוניברסיטה
קטגוריה:בוגרי העתודה האקדמית
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מאוניברסיטת ייל
קטגוריה:ישראלים שנולדו ב-1935
קטגוריה:ישראלים שנפטרו ב-2021
קלפנה צ'אולה

**קלפנה צ'אולה** (בהינדי: **קפהלפה צפה**, בפנג'אבי: **ਕਲਪਨਾ ਚਾਵਲਾ**, באנגלית: **Kalpana Chawla**; 17 במרץ 1962 – 1 בפברואר 2003) הייתה מדענית ואסטרונאוטית אמריקאית ילידת הודו. נספתה ב־1 בפברואר 2003, יחד עם כל צוות מעבורת החלל קולומביה, כשזו התפרקה עם חזרתה לאטמוספירה של כדור הארץ.

## חייה
צ'אולה נולדה בקארנל, בהריאנה שבהודו. האחות הצעירה לשתי אחיות ואח. בשנת 1983 נישאה לז'אן-פייר האריסון והיגרה לארצות הברית.

צ'אולה התעניינה בתעופה מילדותה. בשנת 1982 סיימה לימודי הנדסה אווירונאוטית באוניברסיטה ההנדסית של פנג'אב בצ'אנדיגאר. תואר שני בהנדסת חלל קיבלה מאוניברסיטת טקסס בארלינגטון (1984) ודוקטורט בהנדסת חלל מאוניברסיטת קולורדו בבולדר (1988).

עם קבלת הדוקטורט החלה לעבוד כחוקרת במרכז מחקר של נאס"א (NASA Ames Research Center). שם עסקה במחקרים בתחום הידרודינמיקה מחשובית (Computational fluid dynamics). ב-1993 הצטרפה כסגן נשיא וחוקרת מדעית לחברת Overset Methods בלוס אלטוס, קליפורניה, שם עסקה בין השאר בפיתוח ויישום שיטות יעילות לאופטימיזציה אווירודינמית. עבודותיה התפרסמו בכתבי עת מדעיים ובסיכומי כנסים.

במרץ 1995 הצטרפה לצוות האסטרונאוטים של נאס"א. טיסת החלל הראשונה שלה הייתה במעבורת החלל קולומביה, במשימה STS-87 ששוגרה ב-17 בנובמבר 1997 לטיסה של 15 יום. בכך הייתה לאסטרונאוטית הראשונה ממוצא הודי.

טיסת החלל השנייה שלה הייתה גם היא במעבורת החלל קולומביה, במשימה STS-107 ששוגרה ב-16 בינואר 2003 והתרסקה ב-1 בפברואר 2003. בהתרסקות המכונה "אסון הקולומביה" נספו כל שבעת חברי הצוות וביניהם צ'אולה.

## קישורים חיצוניים

* 
* 

קטגוריה:ערכים שבהם תבנית בריטניקה אינה מתאימה
קטגוריה:אסטרונאוטיות אמריקאיות
קטגוריה:מדעניות אמריקאיות
קטגוריה:הרוגות מעבורות חלל
קטגוריה:הרוגי מעבורת החלל קולומביה
קטגוריה:טייסי חלל שעל שמם כוכב לכת מינורי
קטגוריה:בוגרות אוניברסיטת טקסס בארלינגטון
קטגוריה:בוגרי אוניברסיטת טקסס בארלינגטון
קטגוריה:בעלות תואר דוקטור מאוניברסיטת קולורדו בולדר
קטגוריה:בעלי תואר דוקטור מאוניברסיטת קולורדו בולדר
קטגוריה:מהגרות מהודו לארצות הברית
קטגוריה:מהגרים מהודו לארצות הברית
קטגוריה:אמריקאיות שנולדו ב-1962
קטגוריה:אמריקאים שנולדו ב-1962
קטגוריה:אמריקאיות שנפטרו ב-2003
קטגוריה:אמריקאים שנפטרו ב-2003
שער המרצחים

**שער המרצחים** (באנגלית: **Assassins' Gate**) הוא אחת מארבע נקודות הכניסה העיקריות ל"אזור הירוק" בבגדאד, עיראק. השער המונומנטלי נבנה מאבן חול מיובאת בימי סדאם חוסיין ושימש כשער הכניסה למתחם הארמונות שלו, ובמרכזו הארמון הרפובליקאי. שמו של השער ניתן לו בידי כוחות הכיבוש האמריקאים, על פי כינויה של היחידה שהוצבה לאבטח אותו.

מקור השם הוא מ-Assassins Company, יחידת שריון של צבא ארצות הברית (פלוגת אלפא - אות קריאת רדיו "Assassins" - גדוד 4, סיירת שריון 64, חטיבה 2, דיוויזיית חיל הרגלים השלישית, אשר שולבה עם פלוגות הנדסה קרבית ופלוגות חי"ר כדי ליצור את "כוח משימה 464" בפלישה לעיראק ב-2003.).

בכיבוש בגדאד ב-7 באפריל 2003, "יחידת המתנקשים" הובילה את המתקפה על מרכז הממשלה ורובע הארמון שהפך מאוחר יותר ל"אזור הירוק". ב-8 באפריל הדפה היחידה מתקפת נגד משמעותית לפני עלות השחר דרך שער המרצחים, ליד גשר ג'ומהוריה. מדווחים כי עד 60 חיילים עיראקים ומחבלי פדאיון נהרגו במהלך כארבע שעות של לחימה. בסביבות אמצע הבוקר, בעת חיפושים אחר חשוד משקיף ארטילרי קדמי עיראקי, נצפו במרפסת של "מלון פלסטין" שני כתבים אירופאים. מפקד הטנק, שחשב שהם תצפיתנים, הורה בפקודת אש, והרג אותם. לאחר מכן, התקשורת ניסתה לעורר עליהום על הלוחמים אך בית המשפט קבע שלא הייתה מטרת זדון במעשה.

לשם שער המרצחים אין כל מקור עיראקי, והשער מתואר כ"קשת אבן חול". שער זה היה גם מקום להתקפה הרסנית של חומר נפץ מאולתר שנשא כלי רכב והשאיר מכתש בעומק של 0.9 מטר ב-18 בינואר 2004. אזרחים רבים נהרגו כשנכנסו לשער לצורך עבודתם היומיומית בתוך האזור הירוק.

## קישורים חיצוניים

קטגוריה:בגדאד: מבנים
ביל או'ריילי

**ויליאם ג'יימס "ביל" או'ריילי ג'וניור** (באנגלית: **.William James "Bill" O'Reilly, Jr**; נולד ב-10 בספטמבר 1949) הוא מנחה טלוויזיה לשעבר, סופר, בעל טור ופובליציסט אמריקאי. או'ריילי הנחה את התוכנית "האו'ריילי פקטור" ברשת פוקס ניוז משנת 1996 עד הדחתו ב-2017. הוא בעל השקפות שמרניות ברובן. כתב עשרה ספרים והיה בעברו שדרן רדיו, ולפני כן כתב בערוצי חדשות מקומיים.

## קריירה
או'ריילי נולד בניו יורק, לאב שמוצאו מאירלנד ואם שמוצאה מצפון אירלנד. בגיל צעיר משפחתו עברה להתגורר בכפר לוויטאון שבמחוז נסאו, ניו יורק.

הוא היה בין שדרני הטלוויזיה הראשונים שסקרו את נפילת חומת ברלין והיה הראשון שסיקר את מהומות לוס אנג'לס שהתרחשו ב-1992 ממקום האירועים. לאחר שסיים את לימודיו לתואר שני במינהל ציבורי באוניברסיטת הרווארד ב-1995, גויס על ידי רשת פוקס הצעירה להנחיית התוכנית "האו'ריילי פקטור". התוכנית הייתה בעלת אחוז הצפייה הגדול ביותר מבין שלושת ערוצי החדשות העיקריים בארצות הברית. עד 2009 היה או'ריילי גם בעל תוכנית רדיו במעל 400 תחנות רדיו, עם מעל 3 מיליון מאזינים.

או'ריילי כתב עשרה ספרים, מתוכם חמישה רבי-מכר. הוא כתב טור שבועי במספר עיתונים, ביניהם הניו יורק פוסט.

### האשמות בהטרדות המיניות
באפריל 2017 דווח כי חברת פוקס ניוז שילמה בסתר מיליוני דולרים כדי להסדיר תביעות מצד 5 נשים על הטרדה מינית נגד או'ריילי, וכתוצאה מכך קרוב לכ-50 חברות מסחריות הסירו את פרסומותיהן מתוכניתו. ב-9 באפריל 2017 אישרה חברת פוקס ניוז כי היא פתחה בחקירה בנוגע לתלונות של הטרדה מינית נגד א'וריילי, וב-19 באפריל הודיעה כי לא יחזור להנחות את התוכנית ויעזוב את פוקס.

## השקפותיו
*או'ריילי אינו מזהה עצמו רשמית עם המפלגה הרפובליקנית וחבר המפלגה העצמאית של ניו יורק, אך היה רפובליקני רשום בעבר, ואף כי רוב השקפותיו שמרניות.
*מתנגד לסוציאליזם, למדיניות הרווחה ולמסים גבוהים.
*קורא להידוק הפיקוח על הגבולות למניעת הגירה בלתי חוקית לארצות הברית.
*תומך בהפעלת יד קשה במלחמה בטרור.
*תומך בניהול דיונים בבתי ספר בנושא תכנון תבוני לצד לימודי אבולוציה.
*מתנגד לאקטיביזם שיפוטי.
*תומך בהעדפה מתקנת.

## קישורים חיצוניים

* 

* 
* קטע וידאו מחדשות פוקס בו או'ריילי מציג את העמדה הישראלית בזמן מלחמת לבנון השנייה

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:שדרני רדיו וטלוויזיה אמריקאים
קטגוריה:אמריקאים ממוצא אירי
קטגוריה:סגל פוקס ניוז
קטגוריה:בוגרי מכללת מריסט
קטגוריה:בוגרי אוניברסיטת בוסטון
קטגוריה:בוגרי בית הספר לממשל באוניברסיטת הרווארד
קטגוריה:בוגרי אוניברסיטת קווין מרי בלונדון
קטגוריה:אמריקאים שנולדו ב-1949
עיטור אנדריי הקדוש

**עיטור אנדריי השליח הקדוש הקרוי ראשון** (ברוסית: **Орден Святого апостола Андрея Первозванного**) הוא העיטור הגבוה ביותר של האימפריה הרוסית ושל רוסיה המודרנית. נוסד בסוף ימי רוסיה הצארית בידי פיוטר הגדול.
## היסטוריה
העיטור נוסד על ידי פיוטר הגדול והוענק לראשונה בשנת 1699 לדיפלומט הרוסי פיודור גולובין. עד ליסוד עיטור זה, היה הצאר מעניק לאצילי המדינה פרסים כספיים או אחוזות. בנסיעתו לאירופה ראה פיוטר שהענקת העיטורים שהייתה מקובלת באירופה מתקבלת בכבוד על ידי מקבלי העיטור וזולה יותר למדינה מאשר השיטה שהייתה מקובלת ברוסיה הצארית לפניו.

העיטור כלל: (1) סמל בצורת צלב שעליו מתואר אנדריי הקדוש (2) כוכב עם שמונה קודקודים והמילים "עבור אמונה ונאמנות". את האות היו עונדים על סרט כחול, ואת הכוכב היו עונדים על החזה בצד שמאל. במהלך קיומו עד לשנת 1917 קיבלו כ-1000 אנשים את העיטור. על פי רשימת מקבלי האות ניתן האות עבור גבורה בשדה הקרב כמו גם עבור שירות אזרחי.

בו-זמנית לא היו יותר מ-12 אזרחי רוסיה בין מקבלי האות וביחד עם אזרחי חוץ המספר לא היה יכול לעלות על 24. בהתאם לנוהג, החל מפאבל הראשון כל נסיך גדול היה מקבל את האות בלידה ונסיך ממשפחת הקיסר עם קבלת הבגרות. בשנת 1855 סוכם שמקבלי האות עבור גבורה בשדה הקרב יקבלו גם תוספת של זוג חרבות שמוקמו מעל הכוכב.
ימין|ממוזער|200px|צורת ענידת העיטור
בשנת 1917 הממשלה החדשה ביטלה את העיטור. נציגי משפחת רומנוב בגולה שמרו על העיטור כאות של השושלת אך כמעט ולא היו הענקות העיטור.

בהתאם לצו נשיאותי של בוריס ילצין מ-1 ביולי 1998 חודשה הענקת העיטור והוא מהווה עתה העיטור הגבוה של רוסיה. החל מ-1998 רק 16 אנשים קיבלו את העיטור, מהם רק 5 בחיים נכון לדצמבר 2016. הסופר אלכסנדר סולז'ניצין היה צריך לקבל את אות מס' 4 אך סירב.

העיטור הנוכחי כולל סמל, כוכב, שרשרת והסרט. על סמל העיטור הוצבו אותיות S», «А», «Р», «R» - Sanctus Andreas Patronus Russiae - אנדריי הקדוש, נותן חסות לרוסיה.

## מקבלי העיטור אנדריי הקדוש של הפדרציה הרוסית
שמאל|ממוזער|150px|שרשרת ועיטור של הפדרציה הרוסית

דמיטרי ליכצ'וב, מיכאיל קלשניקוב, נורסולטן נזרבייב, אלכסנדר סולז'ניצין, אלכסיי השני, ולרי שומקוב , אלייבה פאזו , היידר אלייב, בוריס פטרובסקי , רסול גמזטוב, ליודמילה זיקינה, אירינה ארכיפובה, סרגיי מיכאלקוב, דניל גרנין , מיכאיל גורבצ'וב, סרגיי שויגו, יורי גריגורוביץ', שי ג'ינפינג, ולנטינה מטוויינקו, נרנדרה מודי, אלכסנדרה פחמוטובה, גרברט יפרמוב, קיריל הראשון של מוסקבה, מינטימר שמייב , ולרי זורקין , ויאצ'סלב לבדב, נרנדרה מודי, אלכסנדר לוקשנקו, סרגיי לברוב, ניקיטה מיכאלקוב.

## קישורים חיצוניים

*
קטגוריה:רוסיה: עיטורים
קטגוריה:אותות ועיטורים אזרחיים
באב א-שרקי

**בַּאב אַ-שַּרְקִי** (בערבית: **الباب الشرقي**, תעתיק מדויק: **אלבאב אלשרקי**; מילולית: (שכונת) השער המזרחי) היא שכונה ישנה במזרח העיר העתיקה בבגדאד, על הגדה המערבית של נהר החידקל. כיום השכונה ממוקמת במרכז העיר המודרנית, ושווקיה מהווים את אחד המעוזים החשובים ביותר של צבא המהדי, המיליציה השיעית הגדולה בעיראק. למן הכיבוש האמריקאי של עיראק, היה לאחד מהאתרים המרכזיים של פיגועי ההתאבדות בעיר.

## פיגועי ה-22 בינואר 2007
ב-22 בינואר 2007, ביום השני של חודש מוחרם שראשיתו מקודשת בשיעה לציון רצח האמאם חוסיין בכרבלא, שתי מכוניות התפוצצו ברחובות שוק באב א-שרקי וגרמו למותם של 88 אנשים ולפציעתם של 160 אחרים. פיגוע זה היה אחד הפיגועים העקובים ביותר בדם מאז הפלישה האמריקאית לעיראק במרץ 2003. 

הפיגועים תוזמנו במטרה לגרום לנזק מקסימלי והתרחשו בצהרי היום, הזמן העמוס ביותר בשווקים. כל אחת ממכוניות התופת נשאה כ-100 ק"ג של חומרי נפץ, והדי הפיגועים נשמעו בצידה השני של העיר מעבר לחידקל. לאחר הפיצוצים מספר גדול של גופות נערמו אחת על השנייה בארגזי עץ והועמסו על רכבי פינוי, בעוד שאחרות הושחתו ונקרעו לחתיכות קטנות מההדף. בעקבות הפיצוצים התלקחו לא פחות מתריסר מכוניות שחנו בקרבת מקום. ענני העשן הסמיכים נסחפו לתוך "האזור הירוק" של בגדאד, מרחק של כמעט קילומטר.

הפיגוע בבאב א-שרקי לא ייחודי, ומהווה דוגמה טיפוסית לפיגועי ההתאבדות שזעזעו את עיראק בשנים הראשונות לאחר הכיבוש האמריקאי. הפיגועים כוונו אל מטרות אזרחיות מתוך המאבק העדתי על השליטה בעיראק בין הסונים לשיעים. קרוב לוודאי שהפיגוע היווה מעשה נקם סוני בעקבות רציחתם של עשרות סונים בידי שיעים בשבועות הקודמים באזור זה של בגדאד.

## ראו גם
* מלחמת עיראק

## קישורים חיצוניים
* מארק סנטורה, מכוניות תופת הורגות עשרות בשווקים צפופים בבגדאד, הניו יורק טיימס

קטגוריה:בגדאד: שכונות
בוריס רוזינג

**בוריס לבוביץ' רוזינג** (ברוסית: **Бори́с Льво́вич Ро́зинг**; 23 באפריל 1869 - 20 באפריל 1933) היה מדען רוסי וממציא בתחום הטלוויזיה.

## ביוגרפיה
בוריס רוזינג נולד בסנקט פטרבורג ובשנת 1881 השלים את לימודיו בפקולטה לפיזיקה ומתמטיקה של אוניברסיטת סנקט פטרבורג, והמשיך במסלול לפרופסור. בשנת 1907 הוא הגה מערכת טלוויזיה המשתמשת בשפופרת קרן קתודית (CRT) בצד הקולט. רוזינג הגיש בקשה לרישום פטנט על המערכת בגרמניה, ב-26 בנובמבר באותה שנה, ולאחר כשלוש שנים וחצי רשם פטנט נוסף על גרסה משופרת של אותה מערכת. מגזין המדע האמריקני "סיינטיפיק אמריקן" סיקר בהרחבה את ההמצאה, כולל תרשימים והסברים מפורטים על דרך הפעולה של המערכת.

רוזינג המשיך את מחקריו בתחום הטלוויזיה עד שנת 1931, עת הואשם בהתנגדות למהפכה. הוא הוגלה לעיר קוטלס, במחוז ארכנגלסק, ונשללה ממנו הזכות לעבוד. בעקבות בקשות של מדענים סובייטים ומדענים מחוץ לברית המועצות ב-1932 עבר לעיר ארכנגלסק, ותוך קבלת מינוי לראש מחלקת לפיזיקה במכון המקומי ליערנות.

רוזינג נפטר ב-1933, בעודו בגלות, כתוצאה מדימום תוך-גולגולתי.

בשנת 1957, יותר מ-20 שנה לאחר מותו של רוזינג, ביטל בית המשפט העירוני של העיר לנינגרד את גזר דינו, וניקה אותו מכל אשמה.

## המצאתו
המערכת של רוזינג הושתתה על עיצוביו של פול ניפקו והמערכת המכנית שלו לסיבוב עדשות ומראות.
לכן, המערכת של רוזינג הכילה התקן מצלמה מכני, אך השתמשה בשפופרת קרן קתודית (פותחה בגרמניה על ידי קרל פרדיננד בראון) בתור התקן תצוגה. המערכת הייתה פשוטה למדי, אך הייתה אחד מהנסיונות הראשונים להשתמש בשפופרת קרן קתודית עבור טלוויזיה.

ולדימיר זבוריקין, מחלוצי טכנולוגיית הטלוויזיה בארצות הברית ובאירופה, היה תלמידו של רוזינג, וסייע לו בחלק ממחקריו.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פיזיקאים רוסים
קטגוריה:פיזיקאים סובייטים
קטגוריה:ממציאים רוסים
קטגוריה:מהנדסים רוסים
קטגוריה:טלוויזיה
קטגוריה:מהנדסים סובייטים
קטגוריה:רוסים שנולדו ב-1869
קטגוריה:רוסים שנפטרו ב-1933
קשטאט

**קשטאט** (בגרמנית: **Gstaad**) הוא כפר נופש השוכן בקנטון ברן בשווייץ המערבית. בקשטאט מתגוררים 2,500 תושבים והוא שוכן בגובה של 1,050 מטר מעל פני הים. קשטאט הוא אחד מעשרה כפרים ייחודיים המרכיבים את האזור המכונה Saanenland.

באתר הסקי שסביב הכפר מערכת מסלולי גלישה באורך כולל המגיע ל-250 ק"מ, המחולקת למספר אזורים, שאינם מחוברים זה לזה. המדרונות פונים צפונה ומפצים בכך על גובהם הנמוך יחסית. מראש קרחון גסטאד נראות 24 פסגות המתנשאות לגובה של מעל 13,000 רגל כולל האלפים הברניים, מון בלאן והמטרהורן המפורסם.

קשטאט ידוע ביוקרתו וגם בזכות מפורסמים שביקרו בקביעות בכפר דוגמת מייקל ג'קסון, הנסיך צ'ארלס והנסיכה דיאנה. החל מ-1956, בכל שנה בחורף מתקיים במקום פסטיבל מוזיקה קלאסית.

## קישורים חיצוניים

* 
* 
## הערות שוליים

קטגוריה:אתרי סקי בשווייץ
קטגוריה:הרמה הברנית: יישובים
מייקל סאבג'

**מייקל סאבג**' (באנגלית: **Michael Savage**), נולד ב-31 במרץ 1942, הוא שם העט של **מייקל אלן וינר** (Michael Alan Weiner) שדרן רדיו, סופר ופובליציסט יהודי אמריקאי. בנו הוא המיליארדר ראסל ויינר.

## אודות
תוכנית הרדיו של סאבג' משודרת ביותר מ-350 תחנות רדיו ברחבי ארצות הברית עם כ-9 מיליון מאזינים בממוצע, והיא השלישית בגודלה. השקפותיו של סאבג' ידועות כשמרניות ולאומיות מאוד, עד כדי כך שכניסתו לאנגליה נאסרה. מלבד בנושאים פוליטיים, תוכניתו עוסקת לעיתים ברפואה אלטרנטיבית, תזונה, מוזיקה, ספרות, הורות מתוכננת, היסטוריה, דת, פילוסופיה, תרבות וסיפורים אישיים במיוחד אוהב לספר על מדינת ישראל וערכים המשותפים לה לארצות הברית כמו גם האויבים המשותפים. סאבג' כתב שלושים ושמונה ספרים בנושאי בריאות, חברה ופוליטיקה, כאשר ארבעה מתוכם הפכו לרבי-מכר. המוטו שלו: "גבולות, שפה, תרבות". מתגורר ומשדר כיום מסן פרנסיסקו, קליפורניה

## קריירה
מייקל וינר נולד בניו יורק למשפחת מהגרים יהודית מרוסיה. הוא סיים תואר ראשון בהוראה ובסוציולוגיה והיה מורה תיכון מספר שנים. לאחר מכן סיים תואר שני בבוטניקה רפואית ותואר שני נוסף באנתרופולוגיה רפואית באוניברסיטת הוואי, ותואר שלישי בתזונה מאוניברסיטת קליפורניה בברקלי. את מחקרו לדוקטורט ערך באיי פיג'י. הוא כתב מספר ספרים על צמחי מרפא והומאופתיה ומאמרים בנושא אפידמיולוגיה. ב-1994, לאחר שמאמר שכתב בנושא הקשר בין מגפות ומהגרים לא פורסם עקב חשש להתססה, הוא הקליט תוכנית רדיו בנושא והפיץ אותה לתחנות רדיו בכוונה לחפש עבודה כשדרן רדיו. הוא קיבל תפקיד כממלא מקום בתחנת רדיו בסן פרנסיסקו ולאחר פחות משנה קיבל תוכנית יומית משלו תחת הסיסמה: "מימין לראש לימבו ומשמאל לאלוהים". תוכניתו (***The Savage Nation***) צברה פופולריות ועברה לשעות השיא. באמצע העשור השני של המאה ה-21, מאזינים לסאבג' בין 8 ל-10 מיליון מאזינים בכל שבוע ובכך הוא בעל מספר המאזינים הרב ביותר לאחר ראש לימבו ושון האנטי. תוכניתו נמשכת שלוש שעות, במהלכן הוא מקבל מספר שיחות ממאזינים ולעיתים הוא מראיין אנשים שונים. העיתונאי אהרון קליין, למשל, מופיע בתוכנית מפעם לפעם עם עדכונים בנושא המזרח התיכון.

## השקפותיו
*הידוק הפיקוח על הגבולות למניעת הגירה בלתי חוקית. מתנגד בתוקף להעדפה מתקנת.
*שמירה על מעמד השפה האנגלית ועל התרבות האמריקאית כתרבות ייחודית (בניגוד לגישת הרב-תרבותיות).
*מתנגד למלחמה בהתחממות עולמית.
*מתנגד לחינוך מיני בבתי הספר.
*מתנגד לנישואים חד-מיניים ולהורות הומו-לסבית.
*קורא להפעלת יד קשה במלחמה בטרור ונגד האסלאם הקיצוני.
*מתנגד לטיפול תרופתי בהפרעת קשב וריכוז בקרב ילדים.
*מתנגד להורות מתוכננת.
*תומך בדונלד טראמפ לנשיאות ארצות הברית.

## קישורים חיצוניים

* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:הברונקס: אישים
קטגוריה:שדרני רדיו וטלוויזיה יהודים אמריקאים
קטגוריה:אמריקאים ממוצא רוסי-יהודי
קטגוריה:בוגרי קווינס קולג' (ניו יורק)
קטגוריה:בעלי תואר דוקטור מאוניברסיטת קליפורניה בברקלי
קטגוריה:בוגרי אוניברסיטת הוואי במנואה
קטגוריה:סגל MSNBC
קטגוריה:אמריקאים שנולדו ב-1942
קטגוריה:לאומנים אמריקאים
הסולטאנים הממלוכים במצרים

להלן רשימת הסולטאנים הממלוכים במצרים, של השושלת הבחרית ושל השושלת הבורג'ית

## מבנה שם של סולטאן
**שמו של סולטאן ממלוכי** יכול לכלול מספר מרכיבים אפשריים, אשר רובם יהיו קיימים בכל שם נתון.
#**המרכיב הראשון** הוא כינוי כללי המעיד על מידותיו - עוצמתו או חסידותו. כך כינויים כמו אל-מנצור, אל-נאצר, אל-מט'פר ואל-מֻעִז פירושם המנצח, וכינויים כמו אל-צאלח, אל-עאדל שפירושם עושה הצדק.
#**החלק השני** בשם הוא תואר המכיל את המילה "דין"(דת/אמונה) כנסמך. הכינוי הרווח ביותר הוא סיף אל-דין, דהיינו "חרב הדת" ומתייחס להיותם בני קאסטה צבאית לוחמת; כינויים אחרים הם רכן/חסאם/עמאד אל-דין שפירושם "עמוד/יסוד הדת", כינויים נוספים מצביעים על חסידותם לכאורה של הסולטאנים: זין אל-דין (היפה שבמאמינים), עלאא' (הנעלה ביותר), צלאח (המשקם) בדר ושעבאן (עושה הצדק והישועה) וכן הלאה.
#**המרכיב השלישי והרביעי** בשם הם הייחוס (נסב) - השם הפרטי של הסולטאן ושם אביו במידה והיה גם זה סולטאן בעצמו או אדם בעל מעמד מוכר אחר. שם האב לא תמיד מופיע בשל העובדה שהשושלות הממלוכיות היו בבסיסן שושלות של קליינט ופטרון, ובן של ממלוכ לא היה נחשב, לפחות בתחילה, ממלוכ בעצמו.

לדוגמה: אל-מנצור סיף אל-דין אבו בכר בן אל-נאצר מחמד בן קלאוון ה"מנצח" (תואר כללי) "חרב הדת" (תואר דתי) שם פרטי  ייחוס (אביו וסבו היו סולטאנים)

## רשימת הסולטאנים
### השושלת הבחרית

### השושלת הבורג'ית

הסולטאנים ברקוק, שיח', טטר, ברסבאי, ג'קמק, אינאל וקאיתבאי העמידו צאצאים שזכו למלוך אחריהם. לרוב אף צאצאים אלו מלכו מספר חודשים בלבד לאחר מות אביהם בטרם הופלו בהפיכה.  

        

## ראו גם
*עליית הממלוכים
*הסולטנות הממלוכית
*ממלוכים
*קיפצ'אקים
*צ'רקסים

*
ממלוכים במצרים
קטגוריה:הסולטנות הממלוכית
הקרן לחיפה

**הקרן לחיפה** היא עמותה שנוסדה בשנת 1983 על ידי אנשי ציבור במטרה "ליזום, לארגן, להקים, לבצע, להחזיק ולנהל בחיפה ובנותיה מפעלי תרבות, חברה, חינוך בריאות, חינוך גופני, מדע, ספרות, צדקה, סעד ומפעלי פיתוח אחרים וכן לתמוך ולהשתתף במפעלים כאלה".

## פעילות
מייסדי הקרן היו ראש העירייה אריה גוראל, אנשי העסקים ג'רלד פרדמן, וילי אפטוביצר, דויד אדרס, ויוסי גלוזמן. עמרם מצנע, שכיהן כראש העיר אחרי אריה גוראל, שימש אף הוא כיו"ר הקרן ונתן תנופה גדולה לפיתוחה. יו"ר הקרן הנוכחי, יונה יהב, ממשיך גם כן בגיוס נרחב של תרומות למען העיר.

פעילות הקרן בחיפה מתפרשת על תחומים שונים, כגון: דו-קיום, חינוך, תרבות, קהילה, ספורט, סביבה ורווחה. פעילויות בולטות: סיוע לבית הגפן (הקמת ספרייה רב-לשונית ומרכז תרבותי), סיוע למועדוניות של ילדים ונוער בסיכון, הקמת מרכזים לקידום למידה, הקמת מרכזי ספורט, שיפוץ תיאטרון חיפה והמרכז לתרבות ולאמנות, תמיכה במרכזי יום לקשישים, שיפוץ גן החיות הלימודי חיפה, הקמת גני משחקים וגנים ציבוריים בעיר, שיפוץ בית העם הטמפלרי במושבה הגרמנית, הקמת 'דרך נוף חיפה', התקנת מתקני כושר באוויר הפתוח בחוף הים, מעבדות טכנולוגיות בבתי ספר תיכוניים, ספסלי הנצחה בגנים ציבוריים, ועוד. 

בשנת 2009 הקימה הקרן אגודת ידידים בגרמניה בנוסף לאגודות ידידי הקרן הקיימות בארצות הברית, קנדה ובריטניה.

מנכ"ל הקרן הוא ד"ר אמנון לשם, היו"ר הוא יונה יהב, ראש העיר חיפה.

## קישורים חיצוניים
* 
* 
* 

קטגוריה:חיפה: עמותות
מרחב כוויץ

בטופולוגיה **מרחב כוויץ** (Contractible space) הוא מרחב טופולוגי השקול הומוטופית לנקודה. באופן אינטואיטיבי ניתן לדמיין מרחב כוויץ כמרחב אשר ניתן לכווץ לנקודה בודדת באופן רציף. 

כל מרחב כוויץ הוא פשוט קשר וקשיר מסילתית.

## הגדרה ואפיון
יהי X מרחב טופולוגי. נאמר ש-X **כוויץ** אם קיים איבר x_0 \in X וקיימת הומוטופיה H:X \times [0,1] \rightarrow X כך ש-\forall x \in X :H(x,0)=x ,  H(x,1)=x_0 .

להלן שני תנאים שקולים:

* X כוויץ אם ורק אם פונקציית הזהות עליו הומוטופית להעתקה קבועה.

* X כוויץ אם ורק אם הוא שקול הומוטופית למרחב טופולוגי עם נקודה אחת.

## דוגמאות  ותכונות
* \mathbb{R}^n הוא כוויץ כאשר n סופי. אם נוריד מהמרחב נקודה אחת, לדוגמה הראשית, הוא יפסיק להיות כוויץ.
* כל תחום כוכבי (ובפרט קבוצה קמורה) הוא כוויץ. 
* כל ספירה מדרגה גדולה מאחת היא פשוטת קשר, אך לא ניתן לכווץ אותה לנקודה באופן רציף.
* נסג של מרחב כוויץ הוא מרחב כוויץ.
* כל ההעתקות מכל מרחב למרחב כוויץ הן הומוטופיות.
* בפרט, מרחב כוויץ הוא n-קשיר לכל n \in \mathbb{N}_0 טבעי או אפס. בפרט, הוא קשיר מסילתית (0-קשיר) ופשוט קשר (1-קשיר).
* כל ההעתקות ממרחב כוויץ למרחב קשיר מסילתית הומוטופיות זו לזו.

## מרחב כוויץ מקומית
נאמר שמרחב טופולוגי הוא **כוויץ מקומית** (Locally contractible) אם לכל נקודה יש בסיס מקומי של מרחבים כוויצים. מרחביים כוויצים מקומית גם הם n-קשירים לכל n, ובפרט הם קשירים מקומית וקשירים מקומית מסילתית.

מרחב כוויץ איננו בהכרח כוויץ מקומית, וגם ההפך לא תמיד נכון.

## ראו גם
*נסג עיוותי

## קישורים חיצוניים
* 

כוויץ
כוויץ
פנטליי קיסלוב

**פנטליי קיסלוב** (בבולגרית: **Пантелей Киселов**; 23 באוקטובר 1863, סבישטוב, האימפריה העות'מאנית – 14 באוקטובר 1927, סופיה ממלכת בולגריה) היה גנרל בצבא הבולגרי במהלך מלחמת העולם הראשונה, אשר תהילתו באה לו בזכות הניצחון בקרב טורטוקאיה שנערך בתחילת ספטמבר 1916. קיסלוב נחשב לאיש צבא מקצועי ואמיץ לב, אשר נלחם שכם אל שכם עם חוד אוגדתו במהלך הקרבות.
## ביוגרפיה
פנטליי קיסלוב נרשם לאקדמיה הצבאית בסופיה בשנת 1880 וסיים בהצטיינות בשנת 1883.
הוא פיקד על פלוגת הגנה אזורית בגזרת וידין בעת המצור הסרבי, במהלך מלחמת בולגריה–סרביה (1885).

קיסלוב פיקד על חטיבה בגזרת קירקלרלי שבמזרח תראקיה והשתתף בקרב קירקלרלי בו הביסו הבולגרים את העות'מאנים. בהמשך פיקד על חטיבה בחזית הסרבית במלחמת הבלקן השנייה, ובמהלכה אף נפצע מרסיסי פגז סרבי.

במלחמת העולם הראשונה קיבל פיקוד על אוגדת חיל רגלים, שכונתה "הרביעית של פרסלב". האוגדה השתתפה בקרבות בחזית הרומנית, ובכלל זה בדוברוג'ה, ותחת פיקודו השתתפה בקרב טורטוקאיה, אשר במהלכו הובס הצבא הרומני. על חלקו בקרב זה עוטר על ידי הגרמנים באות צלב הברזל דרגה שנייה.

לאחר המלחמה, בראשית שנת 1919, השתחרר הגנרל קיסלוב משירות פעיל ועבר להתגורר בעיר סופיה, שם הלך לעולמו בתאריך 14 באוקטובר 1927 והוא בן 64 שנים. לאחר מותו שונה שם הכפר במחוז וארנה בו התגורר בצעירותו ל**קיסלובו**.

## ראו גם
* בולגריה במלחמת העולם הראשונה

## קישורים חיצוניים

קטגוריה:אנשי צבא בולגרים במלחמת העולם הראשונה
קטגוריה:החזית המזרחית במלחמת העולם הראשונה
קטגוריה:גנרלים בולגרים
קטגוריה:מעוטרי צלב הברזל
קטגוריה:מעוטרי פור לה מריט
קטגוריה:מלחמת הבלקן הראשונה: אישים
קטגוריה:בולגרים שנולדו ב-1863
קטגוריה:נפטרים ב-1927
המחשבות הן חופשיות

**המחשבות הן חופשיות** (בגרמנית: **Die Gedanken sind frei**, "דִי גֶדַאנְקֶן זִינְד פְרַיְי") הוא שיר גרמני העוסק בחופש התודעה והמחשבה של האדם, וזכותו להרהר ולדמיין על תיקון העולם ככל אשר תאבה נפשו. השיר הופיע לראשונה בין השנים 1810–1820 בספר שנדפס בברן שבשווייץ, ומחברו לא ידוע, גם זהות המלחין לא ידועה.

הגרסה הפופולרית שוכתבה על ידי אוגוסט היינריך הופמן פון פאלרסלבן (שגם חיבר את המנון גרמניה) באוסף שירים משנת 1842.

השיר היה להמנונם הבלתי-רשמי של חברי המחתרת האנטי-נאצית "הוורד הלבן", ונאסר להשמעה בתקופת גרמניה הנאצית. ב-1942 השמיעה חברת המחתרת סופי שול את השיר מחוץ לבית הכלא באולם, שבו היה עצור אביה.

## מילות השיר
מילות השיר בגרמנית הן:

,Die Gedanken sind frei, wer kann sie erraten

.sie fliegen vorbei wie nächtliche Schatten

Kein Mensch kann sie wissen, kein Jäger sie schießen

!mit Pulver und Blei: Die Gedanken sind frei

!Ich denke was ich will und was mich beglücket

.doch alles in der Still', und wie es sich schicket

,Mein Wunsch und Begehren kann niemand verwehren

!es bleibet dabei: Die Gedanken sind frei

,Und sperrt man mich ein im finsteren Kerker

.das alles sind rein vergebliche Werke

Denn meine Gedanken zerreißen die Schranken

!und Mauern entzwei: Die Gedanken sind frei

Drum will ich auf immer den Sorgen entsagen

.und will mich auch nimmer mit Grillen mehr plagen

Man kann ja im Herzen stets lachen und scherzen

!und denken dabei: Die Gedanken sind frei

,Ich liebe den Wein, mein Mädchen vor allen

.sie tut mir allein am besten gefallen

,Ich sitz nicht alleine bei meinem Glas Weine

!mein Mädchen dabei: Die Gedanken sind frei

השיר תורגם לגרסה מקוצרת בעברית על ידי יוסף בן-סיון (רייכרודל) בשם **המחשֶׁבֶת חופשית**:

תרגום אחר -
המחשבות בנות חורין,
מי יחשוף טיבן,
בסביבה חולפות,
כצללים בלילות.
איש לא יידען,
צייד לא יצודן,
יוותר לעולמים:
המחשבות בנות חורין.

## בתרבות
השיר הופיע בסדרת הטלוויזיה 1899 ששודרה ברשת נטפליקס, כמו כן בפרק 17 של עונה 6 של הסדרה שלדון הצעיר.

## ראו גם
*ויקטור פראנקל

## קישורים חיצוניים

* '''המחשבת חופשית''', באתר הספרייה הלאומית 
*   המחשבת חופשית, באתר זמרשת
* יש דרור למחשבות (בתרגום אברהם איסר יוסקוביץ'), באתר זמרשת
* שיר - המחשבות בנות חורין, באתר ארכיון הקיבוץ כפר מנחם
* 

## הערות שוליים

קטגוריה:שירים בגרמנית
קטגוריה:שירי מחאה
קטגוריה:המנונים
קטגוריה:שירים עממיים
קטגוריה:המאה ה-19
קטגוריה:שירים פוליטיים
עסירה אל-קבלייה

**עסירה אל-קיבלייה** (ערבית: **عصيرة القبلية**, תעתיק מדויק: **עצירה אלקבליה**) הוא יישוב פלסטיני מוסלמי, כ-7 ק"מ דרום מערבית מהעיר שכם וכ-250 מטר להתנחלות יצהר. הכפר שוכן בגובה 570 מטרים.

## מקור השם
משמעות המילה "עסירה" (عصيرة) היא "יין היוצא מהיקב" או "שמן היוצא מבית הבד". התוספת "אל-קיבלייה" (קרי, "הדרומית") משמשת לצורך בידול מהכפר הצפוני עסירה א-שמאלייה. עסירה אל-קבלייה דרומית לעיר שכם ועסירה א-שמאלייה צפונית לה.

## דמוגרפיה
על פי נתוני הרשות הפלסטינית, נכון ל-2016 מתגוררים בכפר 2,871 תושבים. בשנים 1922–1945 גדל הכפר מ-282 תושבים ל-410 תושבים. בשנת 1961 נמנו בכפר 718 תושבים ובשנת 1982 666 תושבים.

## סכסוך לאומני
ב-13 בספטמבר 2008 חדר מחבל בן 15 להתנחלות יצהר, הצית קרוואן ודקר ילד בן 9 מהיישוב. בתגובה ירדו עשרות מתושבי יצהר לכפר, אליו נמלט המחבל, השחיתו רכוש, תקפו תושבים ערבים ופצעו כמה מהם. שבוע לאחר מכן נורה למוות מחבל תושב הכפר שניסה לחדור ליצהר. אחיו נהרג בנסיבות דומות ב-2002.

ב-9 בספטמבר 2014 נחנכה בכפר מערכת לאספקת מים, שמומנה על ידי הסוכנות האמריקנית לפיתוח בינלאומי. במהלך עבודות הבנייה, התנכלו מתנחלים מיצהר למתקנים.

## קישורים חיצוניים

*עסירה אל-קבלייה באתר Palestine Remembered

## הערות שוליים

קטגוריה:נפת שכם
קטגוריה:הרשות הפלסטינית: יישובים